[pic] | AZ EURÓPAI KÖZÖSSÉGEK BIZOTTSÁGA |

Brüsszel, 19.9.2006

COM(2006) 511 végleges

2006/0169 (CNS)

Javaslat

A TANÁCS RENDELETE

az eresztőhálókról szóló 894/97/EK, 812/2004/EK és 2187/2005/EK rendeletek módosításáról

(előterjesztő: a Bizottság)

INDOKLÁS

A JAVASLAT HÁTTERE |

A javaslat indokai és célkitűzései Az ugyanazon típusú halászfelszerelésre vonatkozó, de három különböző közösségi rendeletbe foglalt néhány rendelkezés egyértelműsítése érdekében, valamint annak érdekében, hogy a tagállamokban elősegítsék az ellenőrzések egységes módon történő végrehajtását, mindezt a különböző regionális tanácsadó testületekben működő érdekelt felek közötti közös egyetértésének támogatásával, az említett rendeleteket módosítani kell oly módon, hogy a három jogi aktusban az eresztőhálóra egységes meghatározást vezetnek be. |

Általános háttér A halászati erőforrások megóvását biztosító egyes technikai intézkedésekről szóló 894/97/EK rendelet módosításáról szóló, 1998. június 8-i 1239/98/EK tanácsi rendelet elfogadásával 2002-vel kezdődően tilalmat vezettek be az egyes fajok kifogására szolgáló eresztőhálók használata tekintetében a tagállamok felségterületéhez vagy joghatósága alá tartozó vizeken, a Balti-tenger, a Bæltek és az Øresund kivételével, és az említett vizeken kívül működő valamennyi közösségi halászhajóra. A cetfélék halászat során történő véletlenszerű kifogásával kapcsolatos intézkedések megállapításáról és a 88/98/EK rendelet módosításáról szóló, 2004. április 26-i 812/2004/EK tanácsi rendelet elfogadásával 2008-tól kezdődően, a hálók hosszától és a célfajoktól függetlenül, az eresztőhálók fedélzeten tartására vagy használatára vonatkozó tilalmat kiterjesztették a Balti-tengerre, a Bæltek és az Øresund területére. Továbbá a 812/2004/EK tanácsi rendelet a cetfélék véletlenszerű kifogásának csökkentését célzó intézkedésként határozza meg, hogy a 12 méter vagy annál nagyobb teljes hosszúságú hajók számára akusztikus riasztóberendezések párhuzamos használata nélkül tilos bizonyos halászfelszerelések használata egyes területeken és időszakokban. A tagállamok a cetfélék véletlenszerű kifogásának ellenőrzésére szolgáló rendszereket kötelesek megvalósítani. A 812/2004/EK tanácsi rendelet alapján 2008-tól alkalmazandó tilalmat, valamint e tilalom alkalmazásának ideiglenes módosításait a Balti-tenger, a Bæltek és az Øresund halászati erőforrásainak technikai intézkedések révén történő védelméről, az 1434/98/EK rendelet módosításáról és a 88/98/EK rendelet hatályon kívül helyezéséről szóló, 2005. december 21-i 2187/2005/EK tanácsi rendelet tartalmazza. Az eresztőhálók használatának a fent említett rendeletekben bevezetett korlátozására vonatkozó rendelkezések hasonlóak, de nem azonosak, továbbá különböző területeken alkalmazandóak. Az eresztőháló egységes meghatározásának bevezetése a három rendeletben elősegítené az említett rendeletek által bevezetett, eresztőhálók használatára vonatkozó korlátozások ellenőrzését és végrehajtását. |

A javaslat által érintett területet szabályozó hatályos rendelkezések Az eresztőháló meghatározását egyetlen hatályos rendelkezés sem tartalmazza, a következő rendeletek azonban korlátozzák az eresztőhálók használatát: — az 1998. június 8-i 1239/98/EK tanácsi rendelettel módosított, a halászati erőforrások megóvását biztosító egyes technikai intézkedésekről szóló, 894/97/EK tanácsi rendelet; — a cetfélék halászat során történő véletlenszerű kifogásával kapcsolatos intézkedések megállapításáról és a 88/98/EK rendelet módosításáról szóló, 2004. április 26-i 812/2004/EK tanácsi rendelet; — a Balti-tenger, a Bæltek és az Øresund halászati erőforrásainak technikai intézkedések révén történő védelméről, az 1434/98/EK rendelet módosításáról és a 88/98/EK rendelet hatályon kívül helyezéséről szóló, 2005. december 21-i 2187/2005/EK tanácsi rendelet. |

Összhang az Unió egyéb szakpolitikáival és célkitűzéseivel A technikai intézkedések tekintetében, a meglévő jogszabályok reformjának[1] sikeres végrehajtásához néhány hatályos rendelkezést pontosítani kell az eredményességet csökkentő értelmezési problémák elkerülése, és főként a tagállamokban történő ellenőrzések egységes végrehajtásának elősegítése érdekében. |

KONZULTÁCIÓ AZ ÉRDEKELT FELEKKEL ÉS HATÁSVIZSGÁLAT |

Az érdekelt felekkel folytatott konzultáció |

Az eresztőháló meghatározása már számos, a tagállamokkal és az érintett felekkel folytatott megbeszélés tárgyát képezte a Balti-tenger, a Bæltek és az Øresund halászati erőforrásainak technikai intézkedések révén történő védelméről szóló tanácsi rendeletre[2] vonatkozó javaslattal, valamint a Földközi-tengeri halászati erőforrások fenntartható kiaknázását célzó gazdálkodási intézkedésekre vonatkozó tanácsi rendeletre[3] irányuló javaslattal kapcsolatos konzultációk és tárgyalások során. |

A szakvélemények összegyűjtése és felhasználása |

Külső szakértők bevonására nem volt szükség. |

Hatásvizsgálat Az eresztőháló egységes meghatározásának bevezetése elősegítené az eresztőhálók használatára vonatkozó, hatályos rendelkezésekből eredő korlátozások ellenőrzését és végrehajtását a javaslatban említett területen. Az említett meghatározás egyben lehetővé teszi néhány hatályos rendelkezés egyértelműsítését a hatékonyságot csökkentő értelmezési problémák elkerülése végett, és elősegíti a tagállamokban történő ellenőrzések egységes végrehajtását. |

A JAVASLAT JOGI ELEMEI |

A javasolt fellépés összefoglalása Az ugyanazon típusú halászfelszerelést szabályozó, de három különböző közösségi rendeletbe foglalt egyes rendelkezések egyértelműsítése érdekében, valamint annak érdekében, hogy a tagállamokban elősegítsék az ellenőrzések egységes módon történő végrehajtását, az említett rendeleteket módosítani kell oly módon, hogy az eresztőhálóra egységes meghatározást vezetnek be mindhárom jogi aktusban. |

Jogalap Az EK-Szerződés 37. cikke. |

A szubszidiaritás elve A javaslat a Közösség kizárólagos hatáskörébe tartozik. A szubszidiaritás elve ennélfogva nem alkalmazandó. |

Az arányosság elve A javaslat megfelel az arányosság elvének a következő ok(ok) miatt: |

Az említett típusba tartozó halászfelszerelés használata közösségi rendeletekben már szabályozásra került, amely rendelkezések alkalmazási területét nem terjesztették ki. A javaslat az említett halászfelszerelés meghatározásának pontosítására vonatkozik. |

Eszközök kiválasztása |

Javasolt eszköz: Rendelet. |

Egyéb eszközök a következő ok(ok) miatt nem lenne(lennének) megfelelő(ek): A javaslat meglévő rendeletek módosítására vonatkozik azzal a céllal, hogy egy bizonyos típusba tartozó halászfelszerelés meghatározását pontosítsa, amely felszerelés használata a már említett, különböző területekre vonatkozó rendeletekben szabályozásra került. |

KÖLTSÉGVETÉSI VONATKOZÁSOK |

A javaslat nincs kihatással a Közösség költségvetésére. |

1. 2006/0169 (CNS)

Javaslat

A TANÁCS RENDELETE

az eresztőhálókról szóló 894/97/EK, 812/2004/EK és 2187/2005/EK rendeletek módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 37. cikkére,

tekintettel a Bizottság javaslatára[4],

tekintettel az Európai Parlament véleményére[5],

mivel:

(1) A halászati erőfforrások megóvását biztosító egyes technikai intézkedésekről szóló, 1997. április 29-i 894/97/EK tanácsi rendelet[6] igazgatási keretet hoz létre a halászati erőforrások technikai intézkedések révén történő megőrzése érdekében, amelynek értelmében az eresztőhálók teljes hosszát általánosan 2,5 km-re korlátozza, valamint megtiltja az egyes fajok kifogására szolgáló eresztőhálók alkalmazását és fedélzeten tartását, amely tilalom, a Balti-tengeren, a Bæltek és az Øresund vizein működő hajókon kívül valamennyi közösségi halászhajóra vonatkozik.

(2) A cetfélék halászat során történő véletlenszerű kifogásával kapcsolatos intézkedések megállapításáról és a 88/98/EK rendelet módosításáról szóló, 2004. április 26-i 812/2004/EK tanácsi rendelet[7] megállapítja az akusztikus riasztóberendezések használatára és a cetfélék egyes eresztőhálós halászatok során történő véletlenszerű kifogásának nyomon követésére vonatkozó követelményeket.

(3) A Balti-tenger, a Bæltek és az Øresund halászati erőforrásainak technikai intézkedések révén történő védelméről, az 1434/98/EK rendelet módosításáról és a 88/98/EK rendelet hatályon kívül helyezéséről szóló, 2005. december 21-i 2187/2005/EK tanácsi rendelet[8] meghatározza az eresztőhálók használatának korlátait és feltételeit az említett térségben.

(4) Az említett rendelkezések azonban nem tartalmazzák az eresztőháló meghatározását. Az egyértelműség és a tagállamokban végzett ellenőrzések egységes végrehajtásának előmozdítása érdekében mindhárom említett jogi aktusban be kell vezetni az eresztőháló egységes meghatározását.

(5) Az eresztőháló meghatározásának megállapítása nem terjeszti ki a közösségi jogban bevezetett eresztőhálók használatára vonatkozó korlátozások és feltételek alkalmazási területét.

(6) Következésképpen a 894/97/EK, a 812/2004/EK és a 2187/2005/EK rendeletet ennek megfelelően módosítani kell,

ELFOGADTA EZT A RENDELETET:

1. cikk

A 894/97/EK rendelet 11. cikke a következő bekezdéssel egészül ki:

„«eresztőháló»: úsztatóeszközökkel a tengerfelszínen, vagy valamennyivel a tengerfelszín alatt tartott olyan kopoltyúháló, amely szabadon sodródik az áramlattal, vagy amelyet egy hajóhoz rögzítve húznak. Az eresztőhálót a háló kiegyensúlyozására és/vagy sodródásának megakadályozására szolgáló tartozékokkal lehet felszerelni.”

2. cikk

A 812/2004/EK rendelet a következő 1a. cikkel egészül ki:

1a. cikk

Fogalommeghatározások

„«eresztőháló»: úsztatóeszközökkel a tengerfelszínen, vagy valamennyire a tengerfelszín alatt tartott olyan kopoltyúháló, amely szabadon sodródik az áramlattal, vagy amelyet egy hajóhoz rögzítve húznak. Az eresztőhálót a háló kiegyensúlyozására és/vagy sodródásának megakadályozására szolgáló tartozékokkal lehet felszerelni.”

3. cikk

A 2187/2005/EK rendelet 2. cikke a következő o) ponttal egészül ki:

„o) «eresztőháló»: úsztatóeszközökkel a tengerfelszínen, vagy valamennyire a tengerfelszín alatt tartott olyan kopoltyúháló, amely szabadon sodródik az áramlattal, vagy amelyet egy hajóhoz rögzítve húznak. Az ersztőhálót a háló kiegyensúlyozására és/vagy sodródásának megakadályozására szolgáló tartozékokkal lehet felszerelni.”

4. cikk

Ez a rendelet az Európai Unió Hivatalos Lapjában való kihirdetését követő hetedik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, -án/-én.

a Tanács részéről

az elnök

[1] COM (2005) 647, 2005. december 8. (a közös halászati politika egyszerűsítésére és előmozdítására vonatkozó cselekvési terv).

[2] HL L 349., 2005.12.31., 1. o.

[3] COM(2003) 589 végleges, 2005. október 9.

[4] HL C […]., [ …]., […]. o.

[5] HL C […]., [ …]., […]. o.

[6] HL L 132., 1997.5.23., 1. o. A legutóbb az 1239/98/EK rendelettel módosított rendelet (HL…)

[7] HL L 150., 2004.4.30., 12. o.

[8] HL L 349., 2005.12.31., 1. o.